Source: https://zakonnik-prace.dashofer.sk/onb/33/komentar-k-zp-152a-prispevok-na-rekreaciu-uniqueidmRRWSbk196FPkyDafLfWAC8laH3xR2zeSbneDOMvqq6v8oHDAChPwg/?uri_view_type=5
Timestamp: 2020-04-05 13:12:26+00:00
Document Index: 14438924

Matched Legal Cases: ['§ 152', '§ 152', '§ 152', '§ 49', '§ 7', '§ 152', '§ 27', '§ 97', '§ 27', '§ 97', '§ 27', '§ 152', '§ 27']

Komentár k ZP § 152a príspevok na rekreáciu | Nový Zákonník práce v praxi
8.1.3 Komentár k ZP § 152a príspevok na rekreáciu
Povinnosť zamestnávateľa poskytovať príspevok na rekreáciu platí od 1.1.2019 (novela č. 347/2018 Z. z.) Táto novela má väzbu na zákon č. 91/2010 Z. z. o podpore cestovného ruchu.
K ods. 1 [Povinnosť zamestnávateľa poskytnúť príspevok na rekreáciu, podmienky pre jeho poskytovanie]
Povinnosť zamestnávateľa poskytnúť príspevok na rekreáciu je daná len pre zamestnávateľa, ktorý zamestnáva 50 a viac zamestnancov/zamestnávateľ s menším počtom zamestnávaných zamestnancov však môže postupovať podľa § 152a ZP v kontexte prípadných daňových úľav podľa zákona č. 595/2003 Z. z. o dani z príjmov).
Základom pre posúdenie počtu zamestnávaných zamestnancov je: priemerný evidenčný počet zamestnancov za predchádzajúci kalendárny rok – táto hodnota sa potom použije na celý nasledujúci kalendárny rok. Pre rok 2019 je teda relevantný rok 2018 (bez ohľadu na zmeny v počete zametsnancov v roku 2019, hodnota dosiahnutá v roku 2018 sa použije pre celý rok 2019).
Okruh oprávnených zamestnancov
Povinnosť poskytovať príspevok je daná len vo vzťahu k zamestnancom v pracovnom pomere (nie na základe dohôd o prácach vykonávaných mimo pracovného pomeru).
Zamestnanec musí splniť podmienku, že ku dňu začatia rekreácie: pracovný pomer trval najmenej 24 mesiacov (započíva sa sem aj reťazenie pracovných pomerov ak na seba bezprostredne nadväzujú).
Zároveň zamestnanec musí o príspevok požiadať.
Výška príspevku zamestnávateľa a spoluúčasť zamestnanca
Zákonník práce ustnovuje výšku príspevku zamestnávateľa vo väzbe na ustanovený pracovný čas, a to 55 % oprávnených výdavkov, najviac však do výšky 275,- eur za kalendárny rok.
U zamestnanca na pracovný pomer na kratší pracovný čas /§ 49 ZP/ sa výška príspevku pomerne kráti vo väzbe na jeho úväzok. Posudzovanie dĺžky trvania pracovného pomeru vo väzbe na ustanovený pracovný čas /t.j. bez ohľadu na rozvrhy pracovného času – nejde o väzbu na určený pracovný čas/ sa deje ku dňu začatia rekreácie /t.j. ak by aj počas rekreácie došlo k zmene dĺžky dohodnutého pracovného času na kratší pracovný čas, vychádza sa zo stavu ku dňu začatia rekreácie/.
Príklad: Ak základom u zamestnávateľa je ustanovený pracovný čas 40 h/týždenne a zamestnanec má kratší pracovný čas 30h/týždenne, ide o skrátenie (275,- eur x 30/40).
Príklad: Ak základom u zamestnávateľa je ustanovený pracovný čas 37,5 h/týždenne a zamestnanec má kratší pracovný čas 30h/týždenne, ide o skrátenie (275,- eur x 30/37,5).
Výška príspevku na rekreáciu vždy vyplýva z konkrétnych výdavkov vynaložených na rekreáciu. Zamestnanec môže v priebehu roka uplatniť príspevok aj na niekoľko rekreácií, kým sa nedostane na maximálny strop príspevku zamestnávateľa /pri ustanovenom týždennom pracovnom čase je to 275,- eur/.
Príklad: Zamestnanec sa zúčastnil na rekreácii s nákladmi 800,- eur. 55% z 800,- eur je 440,- eur. Zamestnanec môže žiadať len 275,- eur (ako 55% z 500,- eur). Ak by išlo o zamestnanca s kratším pracovným časom (napr. 30 hodín týždenne), tento môže žiadať len 30/40 z 275,- eur = 206,25,- eur.
Zamestnanec sa zúčastnil na rekreácii s nákladmi 300,- eur. 55% z 300,- eur je 165,- eur. Zamestnancovi zostáva ešte rozdiel medzi 275,- eur a 165, eur = 110,- eur, ktoré si môže uplatniť pri ďalšej rekreácii.
Príspevok na rekreáciu sa podľa zákona zaokrúhľuje na najbližší eurocent nahor.
Sociálny fond § 7 ods. 1 písm. e) zákona č. 152/1994 Z. z. o sociálnom fonde/: zamestnávateľ môže navýšiť svoj príspevok na rekreáciu zamestnancovi aj zo sociálneho fondu – t.j. navýší napr. svoj príspevok o 10% na 65% z vynaložených nákladov /uvedené plnenie zo sociálneho fondu už podlieha dani a odvodom/.
K ods. 2 [Forma poskytovania príspevku na rekreáciu]
Zákonník vymedzuje dve formy poskytnutia príspevku na rekreáciu:
1. Peňažný príspevok na základe preukázania výdavkov /v hotovosti, na účet/,
2. Príspevok prostredníctvom rekreačného poukazu vydávaného podľa zákona č. 91/2010 Z. z. o podpore cestovného ruchu. V tomto prípade zákon priamo neustanovuje preukazovanie výdavkov /v praxi si ale zamestnávateľ postup určí vo vnútornom predpise/ a ods. 6 sa na túto situáciu nevzťahuje.
Aká forma sa u zamestnávateľa použije, o tom rozhoduje zamestnávateľ /podobne ako je to v prípade zabezpečenia stravovania podľa § 152 ZP. Zamestnávateľ by si túto otázku mal upraviť vo vnútornom predpise, resp. by zamestnanca mal oboznámiť s pravidlami, ktoré uplatňuje, prípadne pre tieto účely vypracovať aj tlačivo /osobitne pri príspevku na základe preukazovania výdavkov/.
Z hľadiska elektronickej formy rekreačného poukazu je dôležité, aby existovala sieť príjemcov poukazov a aby zamestnanec mal informáciu o tejto sieti, t.j. kde je tento rekreačný poukaz použiteľný.
Rekreačný poukaz upravuje zákon č. 91/2010 Z. z. o podpore cestovného ruch. V § 27a sa zaraďuje medzi nástroje financovania rozvoja cestovného ruchu.
Rekreačný poukaz je osobitný platobný prostriedok alebo obdobný technický prostriedok uchovávajúci majetkovú hodnotu elektronicky, vydávaný limitovaným poskytovateľom podľa § 97a zákona č. 492/2009 Z. z. o platobných službách.
§ 27a ods. 2 zákona č. 91/2010 Z. z.: Rekreačný poukaz je možné použiť výlučne v Slovenskej republike, u poskytovateľov služieb, ktorí majú zmluvný vzťah s limitovaným poskytovateľom podľa osobitného predpisu9a) /odkaz smeruje na § 97a zákona č. 492/2009 Z. z. o platobných službách/ vydávajúcim rekreačný poukaz.
§ 27a ods. 3 zákona č. 91/2010 Z. z.:: Rekreačný poukaz slúži výlučne na úhradu oprávnených výdavkov podľa osobitného predpisu9b) /odkaz smeruje na § 152a ods. 4 a 5 ZP …
§ 27a ods. 3 zákona č. 91/2010 Z. z.:: Rekreačný poukaz … je platný do konca kalendárneho roka, v ktorom bol vydaný.
K ods. 3 [Zamestnanec s viacerými zametsnávateľmi v priebehu kalendárneho roka, zákaz znevýhodnenia]
Zákonník práce upravuje pravidlo, že ak má zamestnanec viacero zamestnávateľov, môže žiadať o príspevok len u jedného z nich – robí tak podľa vlastnej voľby.
Zákonník práce upravuje aj zákaz znevýhodnenia zamestnanca, ktorý o príspevok požiadal voči tomu zamestnancovi, ktorý o príspevok nepožiadal, t.j. zamestnávateľ nemôže upredňostňovať (finančne, nefinančne) zamestnancov, ktorí nepožiadali…